- వేలాది మంది నిరుద్యోగులుగా మారుతారు
- చిన్న పరిశ్రమలు బాగా దెబ్బతింటాయి
- ఆహార రంగంలో విదేశీ ఆధిపత్యం పెరుగుతుంది
- ట్రేడర్ల సమాఖ్య సీఏఐటీ ఆవేదన
న్యూఢిల్లీ: కేంద్ర ప్రభుత్వం ఫుడ్‌ ప్రాసెసింగ్‌ విభాగంలో వంద శాతం విదేశీ ప్రత్యక్ష పెట్టుబడులను (ఎఫ్‌డీఐలను) అనుమతించాలని బడ్జెట్‌లో చేసిన ప్రతిపాదనను 'కాన్ఫెడరేషన్‌ ఆఫ్‌ ఆలిండియా ట్రేడర్స్‌' (సీఏఐటీ) వ్యతిరేకించింది. ఈ చర్య అన్నదాతను బాగా ప్రభావితం చేస్తుందనీ.. భారీగా నిరుద్యోగిత పెరిగేందుకు దారి తీస్తుందనీ సీఏఐటీ ఆరోపించింది.రిటైల్‌కు సంబంధించిన ఏ విభాగంలోనైనా విదేశీ ప్రత్యక్ష పెట్టుబడులను అనుమతించడం అన్నదాతలు, హాకర్స్‌, ట్రేడర్స్‌తో పాటు రవాణా రంగాన్ని, చిన్న పరిశ్రమల వారిపై తీవ్ర ప్రభావం చూపుతుందనీ సీఏఐటీ ఆవేదన వ్యక్తం చేసింది. ఫలితంగా ఆయా రంగాలపై ఆధారపడి జీవనం సాగిస్తున్నవారు రోడ్డునపడి నిరుద్యోగిత బాగా పెరిగిపోయే అవకాశం ఉందని తెలిపింది. సర్కారు బడ్జెట్‌లో తీసుకున్న నిర్ణయం కారణంగా ఆహార రంగంలో ఎఫ్‌డీఐ అధిపత్యం పెరిగి గుత్తాధిపత్యానికి దారి తీస్తుందని విశ్లేషించింది. నేడు ఆహార రంగంలో ఎఫ్‌డీఐలను అనుమతించిన సర్కారు రేపు మొత్తం రిటైల్‌ రంగాన్ని ఏదో సాకు చూపుతూ అప్పగించే అవకాశం లేకపోలేదని సీఏఐటీ తీవ్ర ఆందోళన వ్యక్తం చేసింది. ట్రేడర్స్‌ను పరిగణనలోకి తీసుకోకుండా ప్రభుత్వం అత్యంత కీలకమైన విధానపరమైన నిర్ణయం తీసుకోవడాన్ని ఆక్షేపించింది. ప్రధాని ఈ విషయంలో తమకు ఒక అవకాశం ఇచ్చి తమ గోసను వెల్లడించుకొనే అవకాశం ఇవ్వాలని కోరింది. రిటైల్‌ రంగంలో ఎఫ్‌డీఐలపై సర్కారు శ్వేతపత్రాన్ని విడుదల చేయాలని కోరింది. బడ్జెట్‌ ప్రతిపాదనను వెనక్కి తీసుకోవాలని డిమాండ్‌ చేసింది.
మీ స్నేహితులకు రికమెండ్ చెయ్యండి